Əsəd ağa Fişəngçi

Əsəd ağa Eyvaz oğlu Fişəngçi(1846-?)—İran Məşrutə hərəkatının fəal üzvü, Səttar xanın silahdaşı.

 Həyatı 
Əsəd ağa Eyvaz oğlu 1846-cı ildə Təbriz şəhərinin Çərəndab məhəlləsində anadan olmuşdu. Məhəllə mollasının yanında ibtidai təhsil almışdı. Təbriz bazarında silah mağazası vardı. Silah-sursat satdığından Fişəngçi ləqəbi ilə tanınırdı.

Əsəd ağa Fişəngçi "İctimai-Amiyyun" təşkilatının üzvü idi. Məşrutə hərəkatına qatılmışdı.

Əsəd ağa Fişəngçi Məhəmməd naib Əhrabi ilə bərabər mücahid dəstəsinin başçısı idi. O, Maku hadisələrində və Qaraməlik vuruşunda seçilmişdi.

1908-ci ildə Təbrizdə əksinqilabçılara ciddi zərbə endirilmişdi. Məşədi Məhəmmədəli xanın, Əsəd ağanın, Hacı Mehdi Ağa Kuzekunanin və başqalarının başçılıq etdikləri mücahid dəstələri Axuni yolu ilə Hökmabada çatıb düşmənin mövqelərinə hücum etmişdilər. Mücahidlərdən bir dəstəsi evlərin divarlarını deşərək Səməd xan Şücaəddövlənin qərargahına çatmış və qəflətən atəş açmışdı. Günün ikinci yarısında Səməd xan hökmabada gəldiyindən bir saat vuruşma olmadı. Bundan istifadə edən mücahidlər qəflətən toplardan və tüfənglərdən atəş açdılar. Dizəc tərəfdən Səməd xanın qərargahına yaxınlaşan mücahidlər onu və başqa irtica başçılarının qaçmağa məcbur etmişdilər.

Əsəd ağa Fişəngçi Məşrutə inqilabından sonra İstanbul şəhərinə yerləşmişdi. İstanbul jandarmeriyasında xidmət etmişdi. Orda ali təhsil almış, 1918-ci ildən sonra İrana dönmüşdü. Tehran, Təbriz və Urmiya şəhərləri polis idarələrində xidmət etmişdi.

Əsəd ağa Fişəngçi Urmiya jandarmeriyasının rəisi vəzifəsini icra etmişdi. İsmayıl ağa Simitqo tüğyanını yatıranlardan biri olmuşdu.

Əsəd ağa Fişəngçinin Nüsrətulla xan adlı oğlu vardı.

 Mənbə 
 Ənvər Çingizoğlu, Məşrutə ensiklopediyası, Bakı, 2011. 624 səh.

 İstinadlar 

 Xarici keçidlər 

Kateqoriya:Təbrizdə doğulanlar
Kateqoriya:Cənubi Azərbaycan tarixi
Kateqoriya:İran Məşrutə inqilabı